छियासठ साल पहले विदेशी सत्ता से मुक्त होने के बाद से हर साल 15 अगस्त को स्वतंत्रता दिवस के रुप में राष्ट्रीय पर्व मनाया जाता रहा है,और आज भी बड़े धूमधाम से मनाया जा रहा है। कहीं देशभक्ति के नारे लगाए जा रहें हैं तो कहीं शहीदों के नाम के कसीदे पढे जा रहे हैं। मैं भी इसी जश्न को मानाने में शरीक हूँ, लेकिन जब मेरी नज़र भूखे नंगे बच्चों पर पड़ती है तो मेरी आंखे भर आती है, और मन में सवाल उठता है की आज़ादी क्या चंद लोगों को नसीब हुआ है, यदि ऐसा नहीं तो इस देश में किसान आत्महत्या क्यों करते है? और भूखे नंगे बच्चे सड़को पर भीख क्यों मांगते नजर आते है? मां बहने घर के बाहर महफूज़ क्यों नहीं? कुछ लोग कहेंगे के यह सही वक्त़ नहीं है बात करने का, आखिर छ: द्शक गुजरने के बाद आज भी हम गरीबी मिटाने की सियासी बात तो कर ही रहें हैं न, तो क्यों न ईमानदारी से बात करें? हमारे बड़े और बुजुर्ग हमें बचपन से यह बात समझाते रहें कि कुशासन व अन्याय करने वाली विदेशी राज से देश आजाद हो चुका है। अब अपने लोग, अपने लोगों वाली,अपनी सरकार होने की खुशी मे हम लोग हर साल आजादी का जश्न मनाते ,तिरंगा लेकर प्रभातफेरी निकालते हैं और छोटा सा बालक मैं तब उन्हें कौतुहल भरे नज़रों से निहारा करता था। आज अपने जीवन के 32वें साल मे मै फिर वही मंजर देख रहा हूँ। हांथों मे तिरंगा लिये आज फिर लोग सड़कों पर हैं और बच्चे प्रभातफेरी करते खुश हो रहे हैं। क्या उन्हे पता है कि आजादी का मतलब क्या है।